Diari Oficial de la Generalitat Valenciana


Sumari del DOGV 4317, del 20-08-2002 (2002/7963)

ORDE d'11 de juliol de 2002, de la Conselleria d'Obres Públiques, Urbanisme i Transports, per la qual s'aprova la carta de servicis d'habitatge.
------------------------------------------------------------------------------------------------------------------------------------------------

### Dades del document

Número de DOGV
:   4317

Data del DOGV
:   20-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7963


Data del document
:   11-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * relació administració-administrat
    * habitatge
    * ciutadà
    * legislació
    * política de l'habitatge
    * norma de qualitat
    * administració regional

ORDE d'11 de juliol de 2002, de la Conselleria d'Obres Públiques, Urbanisme i Transports, per la qual s'aprova la carta de servicis d'habitatge. [2002/7963]
  
Vist el projecte de Carta de Servicis d'Habitatge, elaborada per la Direcció General d'Arquitectura i Habitatge, i d'acord amb l'informe favorable de la Direcció General de Telecomunicacions i Modernització, esta Conselleria d'Obres Públiques, Urbanisme i Transports, en virtut de les facultats assignades per l'article 12 del Decret 191/2001, de 18 de desembre, del Govern Valencià, pel qual s'aprova la Carta del Ciutadà de la Comunitat Valenciana i es regulen les Cartes de Servicis en la Generalitat Valenciana, ha ordenat:
  
Primer. Aprovar la Carta de Servicis d'Habitatge d'acord amb el contingut establit en l'annex d'esta orde.
  
Segon. Ordenar la publicació de la present disposició en el Diari Oficial de la Generalitat Valenciana.
  
Tercer. Acordar que, a partir de la publicació de la present orde en el Diari Oficial de la Generalitat Valenciana, la Carta de Servicis estarà disponible per al públic en l'adreça d'internet www.gva.es en l'apartat d'Atenció al Ciutadà o en www.gva.es/carta. Tot això sense perjuí d'altres accions divulgatives que, si es procedent, s'adopten.
  
València, 11 de juliol de 2002
  
El conseller d'Obres Públiques, Urbanisme i Transports,
  
JOSÉ RAMÓN GARCIA ANTÓN
  
ANNEX
  
Els Servicis Territorials d'Arquitectura i Habitatge de la Generalitat Valenciana tenen com a objectiu tramitar i gestionar les ajudes en la compra i/o lloguer d'habitatge d'acord al Pla d'Habitatge i procedir a la qualificació d'habitatges protegits de nova construcció.
  
Estos Servicis gestionen i concedixen ajudes per a la rehabilitació d'edificis i habitatges. A més, si el seu edifici està construït amb ciment aluminós, li realitzen de forma gratuïta un informe de detecció d'aluminosi, i l'assessorem sobre les pautes de control que s'han de realitzar.
  
Atenem les seues necessitats d'informació de forma presencial en les nostres oficines, amb àmplia cobertura geogràfica i horària (veja la taula adjunta), i per telèfon, i es manté un servici de telèfon audiomàtic, per mitjà del qual pot consultar en qualsevol moment i des de sa casa (24 h tots els dies de l'any) la situació administrativa del seu expedient d'ajuda.
  
També atenem les seues necessitats d'informació a través d'internet. En este sentit i per a evitar-li que es desplace fins a les nostres oficines li facilitem en la nostra pàgina web:
  
- Impresos i instruccions de tramitació
  
- Normativa d'aplicació
  
- Simulació d'ajudes
  
- Relació d'habitatges protegits en la seua localitat, així com la relació d'entitats bancàries col·laboradores
  
- Consulta de la situació administrativa del seu expedient
  
Tramitem les seues denúncies sobre defectes greus en habitatge protegit, durant un període de 5 anys des de la construcció d'este, i posem a la seua disposició un assessorament jurídic gratuït en matèria de comunitat de propietaris i arrendaments.
  
També millorem els nuclis urbans i per a això financem dotacions, obres d'urbanització i equipaments, adequats i sostenibles.
  
COMPROMÍS DE QUALITAT AMB ELS CIUTADANS
  
Accessibilitat i rapidesa
  
- Actualitzem la informació proporcionada en la nostra pàgina web, i que està a la seua disposició les 24 hores del dia, tots els dies de l'any.
  
- Donem resposta a les seues consultes escrites en un termini inferior a 15 dies.
  
- Li entreguem el document que facilita l'accés al préstec de l'habitatge, en un termini inferior a tres mesos (la mitat del termini exigit legalment).
  
- Li confirmem la subvenció que li correspon, una vegada justificada la disponibilitat del préstec del Pla d'Habitatge, en un termini inferior a tres mesos (la mitat del termini exigit legalment).
  
Simplificació i fiabilitat
  
- Simplifiquem i reduïm la documentació que ha de presentar. Per a tramitar les ajudes, no li requerim informació del Cadastre ni del Registre de la Propietat .
  
- Li proporcionem de forma immediata, en el moment de la visita, informació clara i exacta sobre el preu màxim de l'habitatge, i la quantia de les ajudes que pot percebre en els seu cas particular, sempre que presente dades concretes de l'habitatge que vol comprar i dels seus ingressos familiars.
  
Transparència
  
- Podrà seguir el grau de compliment dels indicadors de qualitat de servici en la pàgina www.cop.gva.es/habitatge, o en www.gva.es/carta.
  
AJUDE'NS A MILLORAR
  
- Si té cap problema amb el nostre servici o vol aportar suggeriments, li demanem que utilitze els impresos normalitzats que, a l'efecte, trobarà en qualsevol de les oficines de registre de la Generalitat Valenciana, o en la nostra pàgina web (www.gva.es, en l'apartat d'Atenció al Ciutadà).
  
- Ajude'ns a agilitar el nostre treball, amb la presentació de tota la documentació necessària i indicada en els impresos, els quals mantenim actualitzats.